JacarandaFM beboet oor hoendergesprekArgieffoto Die Uitsaaiklagtekommissie van Suid-Afrika (UKKSA) het JacarandaFM beboet oor aanmerkings wat ŉ aanbieder oor ŉ voorval van bestialiteit gemaak het. “Die radiostasie is met R5 000 te beboet,” het prof. Kobus van Rooyen, UKKSA se voorsitter, Maandag gesê. ŉ Luisteraar van Nelspruit het die klag ingedien nadat die aanbieder, Ron Olivier, kommentaar van luisteraars voorgelees het oor oomblikke by hul werksplek wat ŉ verleentheid was. Hy het ŉ boodskap van een van die luisteraars voorgelees wat glo sy kok in ŉ ongewone posisie met ŉ hoender in die kombuis betrap het. Die luisteraar het aangevoer daar was jong kinders in die motor toe die uitlating gemaak is. “Olivier het gedink dit was baie snaaks,” het die klaer geskryf. “Ek dink dit is onaanvaarbaar om sulke grappe deur die dag te maak wanneer soveel jong kinders luister. Ek moes aan die kinders verduidelik wat die omroeper bedoel het.” Die luisteraar het geëis dat die aanbieder dadelik geskors word en dat die radiostasie op die lug om verskoning vra. Van Rooyen sê die stasie het ingestem dat die aanbieder swak oordeel uitgeoefen het. Die uitsaaier het egter ter verdediging van die omroeper gesê Olivier het nie self die kwessie aangeroer nie, en slegs die luisteraar se kommentaar voorgehou. Die aanbieder het boonop intussen reeds bedank en werk nie meer vir die stasie nie. Van Rooyen het gesê die kommissie het bevind dat die uitsaaikode oortree is. “Ons het besluit dat dié soort oortreding ontmoedig moet word, en dat ŉ blote teregwysing nie dieselfde gewig sal dra as ‘n boete nie.” Die boete moet voor of op 30 Augustus 2014 betaal word.